เอ็นพีเอ แข่งเดือด หั่นราคาสู้
โค้งสุดท้ายตลาดเอ็นพีเอแข่งเดือด กรุงไทยหั่นราคาสูงสุด 45-50%
3 ต.ค. 2559

โค้งสุดท้ายตลาดเอ็นพีเอแข่งเดือด กรุงไทยหั่นราคาสูงสุด 45-50%
นายชัยชาญ พลานนท์ ผู้ช่วยกรรมการผู้จัดการใหญ่ ผู้บริหารกลุ่ม กลุ่มบริหารทรัพย์สินพร้อมขาย ธนาคารกรุงไทย เปิดเผยว่า ในไตรมาสสุดท้ายคาดว่า สินทรัพย์รอการขาย (เอ็นพีเอ) ในส่วนบ้านมือสอง จะมีการแข่งขันกันสูงมาก เพื่อที่จะเร่งระบายสินทรัพย์ออกก่อนที่จะมีประกาศใช้ภาษีที่ดินใหม่ในปี 2560 โดยเชื่อว่าแต่ละแห่งจะมีการแข่งขันด้านราคากันมากขึ้น
สำหรับธนาคารทำการตลาดเชิงรุกมากขึ้น โดยเตรียมจัดงานมหกรรมลดราคากระหน่ำส่งท้ายปีทั่วประเทศระหว่างวันที่ 21-25 ธ.ค. 2559 ซึ่งจะคัดสินทรัพย์กว่า 1,700 รายการ มูลค่ารวม 9,500 ล้านบาท ลดราคาสูงสูด 50 %
นอกจากนี้ในช่วงเดือน พ.ย. ธนาคารได้จ้างบริษัท สหการประมูล จัดการประมูลสินทรัพย์เพื่อประชาชนทั่วไปได้เลือกซื้อ โดยคัดสินทรัพย์คุณภาพดี บ้านพร้อมอยู่ในกรุงเทพฯ และปริมณฑล จำนวน 100 รายการ และธนาคารยังได้ร่วมกับโครงการบ้านประชารัฐ คัดสินทรัพย์ไม่เกิน 1.5 ล้านบาท มาลดราคาลดสูงสุด 45% จำนวน 800 รายการ โดยลูกค้าขอสินเชื่อกับธนาคารจะได้รับดอกเบี้ย 0% ในปีแรก
ในขณะเดียวกันธนาคารยังได้มีการเปิดประมูลขายสินทรัพย์เอ็นพีเอแบบยกกอง รวมมูลค่า 524 ล้านบาท แบ่งเป็น กองทุนสินทรัพย์ทั่วประเทศจำนวน 136 รายการ มูลค่า 450 ล้านบาท และกองสินทรัพย์ประเภทคอนโดมิเนียม จำนวน 280 รายการ มูลค่า 33 ล้านบาท
นายชัยชาญ กล่าวว่า ธนาคารตั้งเป้าหมายยอดขายเอ็นพีเอปีนี้ 6,400 ล้านบาท ซึ่ง ณ สิ้นเดือน ก.ย.มียอดขาย 4,309 ล้านบาท และมั่นใจว่าจะบรรลุเป้าหมาย
ทั้งนี้ ภาวะการแข่งขันในธุรกิจเอ็นพีเอมีมากขึ้น เนื่องจากปัจจุบันเอ็นพีเอมีจำนวนมากขึ้น (ซัพพลาย) ในขณะที่ความต้องการซื้อ (ดีมานด์) ลดลง อีกทั้งสถาบันการเงินมีความเข้มงวดการให้สินเชื่อ โดยมียอดการปฏิเสธสูงขึ้น เพราะต้องระมัดระวังหนี้ที่ไม่ก่อให้เกิดรายได้ (เอ็นพีแอล) รวมทั้งอัตราหนี้ครัวเรือนที่สูงขึ้นทำให้กำลังซื้อลดลง อย่างไรก็ตาม ยังมีปัจจัยบวกคือ มาตรการรัฐกระตุ้นการลงทุนระบบสาธารณูปโภค การลงทุนด้านคมนาคม และนโยบายเปิดเขตเศรษฐกิจพิเศษ ซึ่งทำให้มีความต้องการใช้ที่ดินอีกมาก
นายสมพร มูลศรีแก้ว รองกรรมการผู้จัดการ บริษัท บริหารสินทรัพย์กรุงเทพพาณิชย์ (บสก.) กล่าวยอมรับว่าขณะนี้ยอดขายเอ็นพีเอได้ต่ำกว่าเป้าหมาย  20% จากเป้าหมายที่ตั้งไว้ 7,000 ล้านบาท อย่างไรก็ตาม ในช่วงไตรมาสสุดท้ายจะต้องมีเร่งอัดโปรโมชั่นเพื่อกระตุ้นยอดขายให้เพิ่มขึ้น
นายสมพร กล่าวอีกว่า ธนาคารพาณิชย์แต่ละแห่งจะพยายามขายเอ็นพีเอเองก่อน แต่ถ้าไม่ได้จะมีขายเอ็นพีเอและสินเชื่อที่ไม่ก่อให้เกิดรายได้ (เอ็นพีแอล) ออกมาให้บริษัทบริหารสินทรัพย์